《送赵端行》
宋代·薛师石

纷纷帝族贵，钦兹神秀门。
永嘉分奕叶，甚盛二枝蕃。
吾友天乐翁，实惟游之孙。
身虽羁旅尽，诗则骚雅存。
侄行有科第，作尉期高骞。
是曰提刑后，令闻方腾喧。
大心欲图南，小枝不在言。
十年相聚首，伟论孰敢援。
交比鲍叔知，志许诸葛论。
分携乃明发，念我守故园。
君往夫差国，不遣吴水浑。
陆静玩蟾彩，江清烹鮈豚。
邑宰话乡曲，官廨如荒村。
昂藏信多暇，时忆朋友樽。
穷达委天命，守道无竞奔。
公当春风吹，梅实众花繁。

作者简介：（1178—1228）温州永嘉人，字景石，号瓜庐。薛弼曾孙。隐居不仕，筑室会昌湖上。工小楷，篆籀斯隶，深造其极。尤工诗。有《瓜庐集》。